辣伙頭·開火

《辣伙頭·開火》係香港電視娛樂製作嘅真人騷烹飪比賽節目，亦係《辣伙頭》嘅第二輯節目。節目由楊尚友主持，喺2020年7月27號到8月14號逢禮拜一到五22:30-23:00喺ViuTV播。

皆因2020年上半年受武漢肺炎疫情影響，ViuTV原定出埠拍嘅綜藝節目暫時無得拍，加上年頭播出嘅《辣伙頭》有唔錯口碑，所以ViuTV決定盡快開拍新一輯《辣伙頭》。

參賽者
參賽者陣容有嚟自上一輯嘅沈殷怡、余逸思、陳欣妍、陳海寧、郭奕芯，再加埋新加入嘅譚凱倫。另外有兩位男藝人黃奕晨、楊天宇都有份參賽。

第1集由大會安排分成紅藍兩組，每組4人，到第9集再由每位組員一人一票揀一位組員轉去另一組。

賽制同賽果
呢輯節目形式類似上一輯第8集，有經營餐廳嘅元素，不過就會喺真正嘅餐廳拍。參賽者會分成紅藍兩組各自打理餐廳，睇下邊組經營得好啲。

成個節目總共有七個主題要挑戰，第一日籌備同試煮，第二日就正式比賽，頭五場都係用盈利嘅高低去分輸贏。搞完頭一場比賽後，由於發現淨計盈利可能令參賽隊伍忽視食物同服務質素，由第二場比賽開始引入負評卡制度，如果有食客畀負評卡，就要扣減盈利。而最後兩場就由評判嘅評價決定輸贏。

另外頭六場比賽都加插咗小遊戲環節，贏咗嗰隊會有額外資金或者對比賽有幫助嘅獎勵。

每集一覽

ViuTV：辣伙頭·開火

電視節目變遷

2020年ViuTV節目
ViuTV真人騷